ఈడెన్‌లో గులాబీ పోరు!
-బంగ్లా బోర్డుతో బీసీసీఐ చర్చలు
-తొలి డే నైట్‌ టెస్టుకు రంగం సిద్ధం
నవతెలంగాణ-ముంబయి
సాంకేతికతను అంగీకరించటంలో భారత క్రికెట్‌ బోర్డు ఎప్పుడూ వెనుక వరుసలోనే ఉంటోంది. అంపైర్‌ నిర్ణయ సమీక్ష (డీఆర్‌ఎస్‌)ను అన్ని దేశాలు అంగీకరించినా, బీసీసీఐ తమ మ్యాచుల్లో ఒప్పుకోలేదు. చివరకు అనిల్‌ కుంబ్లే చీఫ్‌ కోచ్‌గా వచ్చిన తర్వాతనే భారత్‌ డీఆర్‌ఎస్‌కు జై కొట్టింది. అదే పరిస్థితి ఇప్పుడు డే నైట్‌ (గులాబీ బంతి) టెస్టుల విషయంలోనూ పునరావృతం అవుతోంది. టెస్టులు ఆడే అగ్ర జట్లలో భారత్‌ మాత్రమే ఇప్పటి వరకూ ఒక్క గులాబీ టెస్టు కూడా ఆడలేదు. బంగ్లాదేశ్‌ సహా రెండు కొత్త టెస్టు జట్లు ఐర్లాండ్‌, అఫ్గనిస్థాన్‌లు తొలి డే నైట్‌ ఆడాల్సి ఉంది. బీసీసీఐ అధ్యక్షుడిగా సౌరభ్‌ గంగూలీ రాకతో డే నైట్‌ టెస్టుల విషయంలో భారత్‌ వైఖరి మారిపోయింది. అన్నీ కుదిరితే నవంబర్‌ 22 నుంచి ఆరంభం కానున్న ఈడెన్‌ గార్డెన్స్‌ టెస్టులో బంగ్లాదేశ్‌తో భారత్‌ తొలి డే నైట్‌ టెస్టు ఆడటం ఖాయం.
దాదా చొరవతోనే.. : ' డే నైట్‌ టెస్టులకు నేను వీరాభిమానిని. క్రికెట్‌ అభిమానులు ఆఫీస్‌ పని ముగించుకుని సాయంత్రం చాంపియన్స్‌ ఆట చూసేందుకు స్టేడియానికి రావాలి. ఇది ఎప్పుడు జరుగుతుందో చెప్పలేను, కానీ కచ్చితంగా చూస్తాం' అని బీసీసీఐ అధ్యక్షుడిగా గంగూలీ ఆసక్తికర వ్యాఖ్యలు చేశారు. టెస్టు క్రికెట్‌ను ముందుకు తీసుకెళ్లేందుకు డే నైట్‌ గులాబీ బంతి పోరు అద్భుత అవకాశంగా దాదా అభివర్ణించాడు. ప్రపంచ క్రికెట్‌లోకి గులాబీ టెస్టు వచ్చిన తరుణంలో.. భారత క్రికెట్‌లోనూ ఆ ప్రయోగానికి తెరదీశాడు గంగూలీ. బీసీసీఐ టెక్నికల్‌ కమిటీ చైర్మన్‌గా ఉన్న సమయంలో దేశవాళీ దులీప్‌ ట్రోఫీ (టెస్టు ఫార్మాట్‌) మ్యాచులను ఫ్లడ్‌ లైట్ల వెలుతురులో ఆడించాడు. డే నైట్‌ టెస్టులపై అవగాహన, అనుభవం కోసం ఇక నుంచి దులీప్‌ ట్రోఫీని డే నైట్‌ లోనే నిర్వహించాలని గంగూలీ సూచించాడు. 2016లో దులీప్‌ ట్రోఫీ గులాబీ బంతితో జరిగినా.. ఆ తర్వాత చివరి నిమిషంలో బీసీసీఐ మనసు మార్చుకుంది. తిరిగి సంప్రదాయ పద్దతిలో సూర్యుడి వెలుతురులోనే నిర్వహించింది. గంగూలీ తాజాగా బీసీసీఐ అధ్యక్షుడిగా పగ్గాలు అందుకోవటంతో గులాబీ టెస్టు మళ్లీ తెరపైకి వచ్చింది. కెప్టెన్‌ విరాట్‌ కోహ్లితోనూ డే నైట్‌ టెస్టు విషయమై చర్చించిన దాదా నాయకుడి మనసులోని మాట తెలుసుకున్నాడు. సాధ్యమైనంత త్వరగా భారత్‌ డే నైట్‌ టెస్టు ఆడేందుకు దాదా రంగం సిద్ధం చేస్తున్నారు.
బంగ్లాకు ఆహ్వానం : టీమ్‌ ఇండియా గత ఆస్ట్రేలియా పర్యటనలో కంగారూలు ఆడిలైడ్‌ టెస్టును డే నైట్‌ పద్దతిలో షెడ్యూల్‌ చేశారు. కొంత కాలంగా ఆస్ట్రేలియా జట్టు సిరీస్‌లో ఓ మ్యాచ్‌ను గులాబీ బంతితో ఫ్లడ్‌లైట్ల వెలుతురులో ఆడుతోంది. దీంతో భారత్‌తో సిరీస్‌లోనూ ఓ డే నైట్‌ మ్యాచ్‌ను షెడ్యూల్‌ చేశారు. ఎవరి అనుమతితో డే నైట్‌ టెస్టుకు షెడ్యూల్‌ విడుదల చేశారని బీసీసీఐ మండిపడింది. భారత క్రికెట్‌ బోర్డు ఆగ్రహంతో ఆస్ట్రేలియా డే నైట్‌ టెస్టును షెడ్యూల్‌ నుంచి తొలగించింది. మరో వారంలో బంగ్లాదేశ్‌ జట్టు భారత పర్యటన ఆరంభం కానుంది. నవంబర్‌ 14 నుంచి ఇండోర్‌లో తొలి టెస్టు, నవంబర్‌ 22 నుంచి కోల్‌కతలో రెండో జట్టు జరుగనున్నాయి. గంగూలీ చొరవతో షెడ్యూల్‌లో డే నైట్‌ గులాబీ బంతి మ్యాచ్‌ కోసం ప్రయత్నాలు ముమ్మరమయ్యాయి. బంగ్లాదేశ్‌ క్రికెట్‌ బోర్డు (బీసీబీ)కి బీసీసీఐ ఈ మేరకు సమాచారం అందించింది. ' డే నైట్‌ టెస్టుపై చర్చలు జరుగుతున్నాయి. గులాబీ బంతి టెస్టుపై ఇంకా ఎటువంటి నిర్ణయం తీసుకోలేదు. క్రికెటర్లు, జట్టు మేనేజ్‌మెంట్‌తో చర్చించిన తర్వాత దీనిపై బోర్డు ఓ నిర్ణయం తీసుకుంటుంది' అని బీసీబీ సీఈవో నిజాముద్దీన్‌ చౌదరి పేర్కొన్నారు. బంగ్లాదేశ్‌ సైతం గులాబీ బంతితో ఇప్పటివరకూ ఆడలేదు. సరైన మ్యాచ్‌ ప్రాక్టీస్‌ లేకపోవడాన్ని బంగ్లా బోర్డు సాకుగా చెప్పే అవకాశం లేకపోలేదు.
పిచ్‌ సిద్ధమవుతోంది! : మరోవైపు ఈడెన్‌ గార్డెన్స్‌ స్టేడియం డే నైట్‌ గులాబీ టెస్టుకు ముస్తాబవుతోంది. బంగ్లాదేశ్‌ క్రికెట్‌ బోర్డు (బీసీబీ) నుంచి సానుకూల స్పందన అంచనా వేస్తోన్న బీసీసీఐ ఇప్పటికే మైదాన సిబ్బందికి సూచనలు చేసింది. గులాబీ టెస్టు కోసం పిచ్‌ను తయారు చేయాలని ఆదేశాలు అందించింది. ఈ మేరకు ఈడెన్‌ గార్డెన్స్‌ క్యూరేటర్‌ సుజన్‌ ముఖర్జీ ధ్రువీకరించారు. ' డే నైట్‌ టెస్టుపై అంతిమ నిర్ణయం కోసం ఎదురుచూస్తున్నాం. అయినా, గులాబీ బంతి మ్యాచ్‌పై నమ్మకంగా ఉన్నాం. పిచ్‌ రూపకల్పనలో మాకు పెద్ద తేడా ఉండదు. ఏ మ్యాచ్‌ అయినా పిచ్‌ పిచే. క్రీడాస్ఫూర్తితో చూపే పిచ్‌ను సిద్ధం చేయనున్నాం. పేసర్లకు కొంత ఎక్కువ వెసులుబాటు ఉండనుంది' అని సుజన్‌ వెల్లడించారు. తొలి డే నైట్‌ టెస్టుకు వర్షంతో పాటు మంచు ప్రభావం పడే అవకాశం కనిపిస్తోంది. కొద్ది రోజులుగా కోల్‌కతలో వర్షాలు కురుస్తున్నాయి. పిచ్‌ రూపకల్పనలో సిబ్బందికి నిరంతర వర్షం ఇబ్బందికి మారుతోంది. డే నైట్‌ మ్యాచ్‌ జరిగితే మంచు ప్రభావం ఉండనుంది. నవంబర్‌లో సాయంత్రం వేళత మంచు ప్రభావం స్పష్టంగా ఉంటుంది. అవాంతరాలు ఉన్నప్పటికీ టెస్టుల్లో పసికూన బంగ్లాదేశ్‌తో తొలి డే నైట్‌ ప్రయోగానికి భారత్‌ సిద్ధంగా ఉంది.
మీ స్నేహితులకు రికమెండ్ చెయ్యండి